UNYAKA AZALWA NGAWO: 1978
Ngakhulela eSantiago, inhloko-dolobha yaseChile, endaweni lapho izidakamizwa, amaqembu ezigelekeqe kanye nobugebengu kwakudlange khona. Lapho ngineminyaka emihlanu, ubaba wabulawa. Ngemva kwalokho, umama wahlala nendoda eyayinonya. Yayivame ukusishaya sobabili. Namanje ngisenezibazi ezingokomzwelo ezaqala ngaleyo minyaka.
Ngo-1996, ngathandana nowesifazane ogama lakhe uCarolina kwathi ngo-1998, sashada. Ngemva kokuzalwa kwendodana yethu yokuqala, ngafikelwa ukwesaba ngenxa yokuthi uma sengicasukile ngangiba nobudlova, ngangesaba ukuthi ngizofana nosingababa futhi ngihlukumeze umndeni wami. Ngakho ngafuna usizo esikhungweni sendawo sokuhlumelelisa izimilo. Ngathola ukwelashwa nokwelulekwa, kodwa kwanhlanga zimuka nomoya. Ngaqhubeka ngithukutheliswa yizo zonke izinto ezincane; ngangingalawuleki. Ukuze ngiyeke ukuhlukumeza umndeni wami ngazama ukuzibulala. Ngiyabonga ngoba ngehluleka.
Ngolunye usuku, uCarolina wangicela ukuba ngifunde iHubo 83:18 eBhayibhelini lami. Lelo vesi lisho ngokucacile ukuthi igama likaNkulunkulu uJehova. Ngamangala ukubona ukuthi enkolweni yami ngangizwe ngonkulunkulu, kodwa hhayi ngoJehova. Ekuqaleni kuka-2000, ngaqala ukutadisha iBhayibheli noFakazi.
INDLELA IBHAYIBHELI ELAKUSHINTSHA NGAYO UKUPHILA KWAMI:
Njengoba ngangithuthuka, ngakuthola kududuza ukwazi ukuthi uJehova unguNkulunkulu onesihawu futhi othethelelayo. Ngokwesibonelo, ku-Eksodusi 34:6, 7, iBhayibheli lichaza ukuthi uJehova ‘unguNkulunkulu onesihe nomusa, owephuza ukuthukuthela nochichima umusa wothando neqiniso, olondolozela abayizinkulungwane umusa wothando, oxolela isiphambeko neseqo nesono.’
Noma kunjalo, kwakungelula ukusebenzisa engangikufunda. Ngangiqiniseka ukuthi ngangingasoze ngakwazi ukulawula isimo sami sokuba nobudlova. Isikhathi ngasinye lapho ngihluleka, uCarolina wayengikhuthaza ngothando. Wayengikhumbuza ukuthi uJehova uyayiqaphela imizamo yami. Ukusekela kwakhe kwangiqinisa ukuba ngiqhubeke ngizama ukujabulisa uJehova nakuba ngokuvamile ngangizizwa ngiyisehluleki.
Ngolunye usuku, umuntu owayengifundisa, u-Alejandro, wangicela ukuba ngifunde eyabaseGalathiya 5:22, 23. Lawo mavesi athi izithelo zomoya kaNkulunkulu “uthando, injabulo, ukuthula, ukubekezela, umusa, ubuhle, ukholo, ubumnene, ukuzithiba.” U-Alejandro wangichazela ukuthi ukuba nalezo zimfanelo kwakungaxhomekile emandleni ami siqu, kodwa kwakuxhomeke emoyeni ongcwele kaNkulunkulu. Lelo qiniso lawushintsha ngokuphelele umbono wami!
Kamuva, ngaya emhlanganweni omkhulu woFakazi BakaJehova. Ukuhleleka, ukuhlanzeka nobudlelwane engabubona lapho kwangiqinisekisa ukuthi ngithole inkolo yeqiniso. (Johane 13:34, 35) Ngabhapathizwa ngo-February 2001.
INDLELA ENGIYE NGAZUZA NGAYO:
Izihlobo zami nalabo ababengabangane bami abayikholwa indlela engishintshe ngayo. Ngenxa yalokho, abaningana kubo sebeye bathanda ukufunda iqiniso leBhayibheli. Futhi ngiye ngaba nelungelo lokusiza abanye babo ukuba bazi uJehova. Ave kuyinjabulo ukubona iqiniso leBhayibheli lishintsha nokwabo ukuphila!
Nikelela Umsebenzi Wethu Womhlaba Wonke